# Cabra

* Aquesta pàgina conté fragments escrits en català genuí, anteriors a la normativa de Pompeu Fabra. Es reprodueix la font original per preservar-ne el significat íntegre i no desvirtuar-la. Podria semblar que hi ha errors ortogràfics que en realitat no ho són.
La cabra (Capra) és un gènere de mamífers que inclou fins a nou espècies diferents, conegudes com a cabres o íbexs. La cabra domèstica (Capra aegagrus hircus) és una subespècie domesticada de la cabra salvatge (Capra aegagrus). El fill de la cabra domèstica és anomenat cabrit.

## Dites populars

* A la dona i a la cabra, corda llarga.
* A on bota sa cabra, bota es cabrit.
* Allà on s'alça sa cabra, s'alça sa cabrida.
* Cabra coixa, mai cura.
* Cabra coixa no viu sana.
* Cabra, per a que t'acabes.
* Cabra que bela, el cabrit li falta.
* Cabres, lleons i ovelles, fan males parelles.
* Cabres virades fan cabrits virats.
* Cabrit robat no és estimat.
* De cabres negres en surten cabrits virats.
* El cabrit d'un mes i l'anyell de tres.
* El fill de la cabra ha d'ésser cabrit.
* Els homes faran bondat quan les cabres portin llana.
* En mala anyada, porc i cabra.
* La cabra avesada a saltar fa de mal desavesar.
    (var.) La cabra avesada a saltar, salta i saltarà.
* La cabra de mon veí té més llet que la meua.
* La cabra pels seus pecats, els genolls porta pelats.
* La cabra, pels seus pecats, tenen els genolls pelats; i pels seus mals pensaments, la barba sota les dents; i per la seva culpa, la cua curta.
* La cabra, pels seus pensaments, té la barba davall les dents.
* La cabra, per les seves culpes, té les cames curtes.
* La cabra que coixa sia, que no pari de tot el dia.
* La llet de cabra, fresca i bullida amb menta.
* La marfuga entre les cabres, amb un any les deixa delmades.
* Oca, dona i cabra, mala cosa si és magra.}
* Pel març, la cabra a l'arç, l'ovella a la cultiva i el bou al ribàs.
* Pel setembre, les cabres a la serra i el vi a la gerra.
* Per on salta la cabra, salta la que mama.
* Per Sant Martí les cabres a boquir.
* Poques cabres, pocs xiulits.
* Quan la cabra estornuda és que vol mudar el temps.
* Quan les cabres salten i juguen, senyal de vent.
* Quatre cabres aquest any i quatre-centes antany.
* Qui guarda cabres, guarda diables.
* Qui no vol creure la bona mare, ha de creure la pell de cabra.
* Qui té cabres, que se les grati.
* Sa cabra més dolenta caga dins sa ferrada.
* Tant grata sa cabra, que jeu malament.
* Tanta culpa té qui mata la cabra com qui li té la garra.
* Una mala cabra, tot el ramat llença a perdre.

## Frases fetes i locucions

* Carregar les cabres (a algú).
* El negoci d'en Robert amb les cabres.
    (var.) Ha fet lo negoci de Robert ab les cabres.
          Fer un negoci desastrós.
* Estar cabrejat.
* Estar com una cabra (o boig com una cabra).
          Persona poc assenyada
* Fer cabres.
          Jugar entre aquells que han perdut per veure qui paga el que han perdut entre tots.
* Haver mamat llet de cabra.
* Quan les cabres tindràn llana.
          Quan algú no vol concedir el que se li demana.
* Se li carreguen les cabres.
          Carregar les culpes a qui no les té.
* Tenir tanta bondat com les cabres llana.

## Referències

* 1 2 3 4 5 6 7 8 9 10 11 12 13 14 15 16 17 Cinc mil refranys catalans i frases fetes populars, 1965.
* 1 2 3 4 5 6 7 8 9 10 11 12 13 14 15 16 17 18 19 Alcover, Antoni M.; Moll, Francesc de B. «cabra». A: Diccionari català-valencià-balear. Barcelona: IEC, 2002.
* 1 2 3 4 5 6 7 Amades, 1932, p. 223-240.
* 1 2 3 4 «Cabra». Gran Diccionari de la Llengua Catalana. Barcelona: Grup Enciclopèdia Catalana. [Consulta: 16 agost 2013].
* ↑ Viladot-Puig, 2003.
* 1 2 3 4 Gomis y Mestre, 1910, p. 90.

## Bibliografia

* Amades, Joan. Vocabulari dels pastors (en català). Barcelona: Imprenta de la Casa de Caritat, 1932.
* Cinc mil refranys catalans i frases fetes populars (en català). Barcelona: Millà, 1965 (Biblioteca popular catalana vell i nou ; 3). ISBN 8473040082.
* Gomis y Mestre, Cels. Zoologia Popular Catalana. Modismes, aforismes, creencies, supersticions, etc., etc. que sobre'ls animals hi ha a Catalunya, ab gran nombre de confrontacions per Cels Gomis (en català antic). Barcelona: L'Avenç, 1910 (Biblioteca Folk-lórica del Centre Excursionista de Catalunya).